|  |  |
| --- | --- |
|  | **КЛИНИЧКИ ЦЕНТАР ВОЈВОДИНЕ**Аутономна покрајина Војводина, Република СрбијаХајдук Вељкова 1, 21000 Нови Сад, т: +381 21 484 3 484 е-адреса: uprava@kcv.rs[www.kcv.rs](http://www.kcv.rs) |

Број: 72-20-ОП/3-8

Дана: 01.06.2020. године

**ПРЕДМЕТ: ДОДАТНО ПОЈАШЊЕЊЕ КОНКУРСНЕ ДОКУМЕНТАЦИЈЕ**

**БРОЈ 72-20-ОП Набавка премијум дигиталног мамографа за потребе Клинике за гинекологију и акушерство Клиничког центра Војводине**

**ПИТАЊA ПОТЕНЦИЈАЛНОГ ПОНУЂАЧА:**

“**1**. У тендерској документацији КЦВ-а, за набавку премијум дигиталног мамографа, број 72-20-ОП, у поглављу:

**9. НАЧИН И УСЛОВИ ПЛАЋАЊА, ГАРАНТНИ РОК, КАО И ДРУГЕ ОКОЛНОСТИ ОД КОЈИХ ЗАВИСИ ПРИХВАТЉИВОСТ ПОНУДЕ** на стр. 15, под тачком 9.2, став 3 тражи се да услуге сервиса понуђача буду реализоване “...најкасније у року од 7 дана од дана пријема писане рекламације наручиоца без обзира да ли је добављач примио ту рекламацију радним или нерадним даном.” При чему се овај захтев односи и на замену резервних делова.

**Образложење захтева:** Наручиоцу је познато да опрема са изворима јонизујућег зрачења подлеже посебној регулативи и, између осталог је у надлежности Директората за радијациону и нуклеарну сигурност и безбедност Србије, односно да је за увоз резервних делова за односну опрему неопходна дозвола (у зависности од самог резервног дела, односно тарифног броја под којим га произвођач декларише за извоз из своје земље). За дозволу Директората за ове сврхе на њиховом сајту стоји да је максимални рок за добијање овакве дозволе 30 дана. Ово може да угрози способност потенцијалног понуђача да испоручи резервне делове у року неопходном за отклањање квара.

**Питање:** Да ли је за Наручиоца прихватљиво да се тражени захтев измени и да се рок за поправку, уколико је неопходна замена резервних делова, продужи бар на 15 радних дана?

**2.** У тендерској документацији КЦВ-а, за набавку премијум дигиталног мамографа, број 72-20-ОП, у поглављу: **9.5. Други захтеви,** на страни 17, тражи се да „...*Добављач се обавезује да без додатне надокнаде (уколико постоји потреба на месту испоруке предметне опреме/добара која се набављају) постојећу опрему демонтира и поново монтира на за то предвиђено место код наручиоца, или упакује и одложи*...“.

Будући да у истом поглављу, на истој страни, Наручилац „...*захтева систем „кључ у руке“ што подразумева да изабрани понуђач, без додатне новчане надокнаде, по потреби и према специфичним захтевима произвођача опреме приведе простор намени, тј. да спроведе све евентуално потребне специфичне архитектонске, електро и остале радове, као и да обезбеди све неопходне амбијенталне услове за постављање и пуштање у рад понуђеног апарата, и његово свакодневно неометано функционисање.*“ дакле, припрему и адаптацију простора за инсталацију и коришћење предметне опреме, нејасна је сврха овог захтева за премештањем опреме. Надаље, ако Наручилац ипак остаје при овом захтеву, молимо Наручиоца да дефинише рок у коме оваква обавеза изабраног понуђача мора да важи.

**Питање:** Да ли је за Наручиоца прихватљиво да се тражени захтев измени и да се избрише део који се односи на деинсталацију, премештање и поновну инсталацију, а уколико то није могуће, да Наручилац дефинише временски рок у коме важи такав захтев.

**Образложење захтева:** Узимајући у обзир да Наручилац као део обавезе понуђача тражи и адаптацију и привођење простора намени, верујемо да ће тај простор трајно бити намењен за процедуре мамографије и биопсије дојке, и да неће бити потребе за накнадним премештањем. Пошто је при томе обавеза понуђача да речену адаптацију изврши у циљу инсталације, а ова опет ограничена роком, не верујемо да ће постојати ситуација у којој ће бити потребе за монтажом па демонтажом испоручене опреме пре рока за инсталацију и пуштање у рад.

**3**. У тендерској документацији КЦВ-а, за набавку премијум дигиталног мамографа, број 72-20-ОП, у поглављу:

12. ПОДАЦИ О ВРСТИ, САДРЖИНИ, НАЧИНУ ПОДНОШЕЊА, ВИСИНИ И РОКОВИМА ОБЕЗБЕЂЕЊА ИСПУЊЕЊА ОБАВЕЗА ПОНУЂАЧА, на страни 19, Наручилац дефинише следеће обавезе понуђача:

*Понуђач који је изабран као најповољнији је дужан да приликом потписивања уговора, a нaјкaсније у року од 7 дaнa од дaнa зaкључењa уговорa, достави:*

*1. Банкарску гаранцију за добро извршење посла у висини 10% без ПДВ-а од укупне вредности уговора са роком важења најмање 30 дана дужим од* ***дана до којег се изабрани понуђач обавезао да ће у целости испунити своју обавезу*** *која је предмет овог поступка*

 Као и:

*Понуђач се обавезује да ће приликом завршене испоруке, монтаже и пуштања у употребу добра доставити:*

*2. Банкарску гаранцију за отклањање недостатака у гарантном року у висини 10% без ПДВ-а од укупне вредности уговора, са* ***роком важења најмање 30 дана дужим од гарантног рока***

**Питање:** Да ли Наручилац на овај начин инсистира на истовременом поседовању **ДВЕ банкарске гаранције** појединачно у износу од 10% без ПДВ-а од укупне вредности уговора, а **укупно 20%** без ПДВ-а од укупне вредности уговора, са једнаким роком важења за обе банкарске гаранције у трајању од најмање 30 дана више од дана истека гаранције на испоручену опрему, што укупно износи **25 месеци**?

**Предлог:** Будући да смо уверени, поучени искуством, да је овакав захтев неуобичајен и да непотребно оптерећује понуђача банкарским гаранцијама, и да се обично банкарска гаранција за добро извршење посла завршава са „завршењем посла“, у овом случају инсталацијом и обуком корисника, односно потписивањем **записника о примопредаји, монтажи и пуштању у употребу опреме**, ида би Наручилац свакако квалитет даљег извршења уговорне обавезе од стране понуђача за гаранцију у трајању од две године, а на коју се понуђач обавезао, имао покривен другом банкарском гаранцијом, како је и тражено у тендерској документацији, предлажемо Наручиоцу да измени Конкурсну Документацију на начин да у континуитету дефинисаног периода од две године и 30 дана буде обезбеђен са банкарским гаранцијама у уобичајеном износу од 10% без ПДВ-а од укупне вредности, било да оне буду сукцесивне, било да почну симултано, па да се једна угаси закључно са потписивањем записника о примопредаји, монтажи и пуштању у употребу опреме.

**ОДГОВОРИ НАРУЧИОЦА:**

**1.** Није прихватљиво мењати предметне захтеве и рокове. Захтевана измена од стране потенцијалног понуђача би имплицирала да се и за замену осталих делова, који можда не подлежу посебним дозволама и компликованим и ригорозним процедурама/регулативама за увоз, дозволи рок од 15 дана што наручиоцу као високоспецијализованој установи терцијарног нивоа здравствене заштите никако није прихватљиво.

Додатно појашњавамо да се под „*пријемом писане рекламације наручиоца*“ за време гарантног периода а за замену делова за које се утврди да су неисправни, подразумева писана рекламација након извршеног прегледа, дефектаже и потврде овлашћеног лица добављача да се предметни део мора мењати. На тај начин је јасно да ће изабрани добављач имати довољно времена да у складу са свим прописима и регулативама прибави потребне делове.

**2.** Појашњавамо да је у питању генерички захтев наручиоца који је потпуно легитиман и налази се у свим поступцима јавних набавки медицинске опреме које наручилац спроводи. Јасно стоји, као што је и потенцијални понуђач цитирао, „*уколико постоји потреба...* ***постојећу опрему***...“ те се подразумева да ће изабрани понуђач бити о свему, до детаља и на време обавештен од стране лица запосленог код наручиоца које ће бити именовано за праћење техничке реализације уговора закљученог на основу овог поступка јавне набавке. У питању је евентуално уклањање 'старе' опреме која се можда налази у простору намењеном опреми/апарату који се набавља у овом поступку јавне набавке. Никако се не ради о монтажи па демонтажи испоручене опреме по овом јавном позиву. Потребно је са више пажње и разумевања читати конкурсну документацију.

Што се тиче дефинисања рока, наручилац нема потребу да додатно одређује рокове када ће изабрани понуђач имати обавезу да све наведено заврши у року за испоруку, монтажу и пуштање у употребу предметног добра које се набавља у овом поступку јавне набавке.

**3.** Не. Наравно да не. Будући да потенцијални понуђач који је поставио питање није неука странка, и будући да је учествовао у више поступака које спроводи наручилац, апсолутно треба да му је јасно да наручилац захтева средства обезбеђења баш на начин како је потенцијални понуђач прецизирао својим предложеним изменама предметне конкурсне документације.

Дакле, појашњавамо захтев да средство обезбеђења за добро извршење посла треба да важи најмање 30 дана дуже од дана испоруке, монтаже, пуштања у рад и обуке корисника.

 С поштовањем,

*Комисија за јавну набавку 72-20-ОП*